

**REPUBLIKA HRVATSKA**

**DRŽAVNO ODVJETNIŠTVO REPUBLIKE HRVATSKE**

**Zagreb, Gajeva 30a**

Broj: P-158/2023

P-65/2024

P-122/2024

P-131/2024

P-133/2024

P-166/24

P-167/24

Zagreb, 18. rujna 2024.

Sukladno članku 160. stavku 1. Zakona o državnim službenicima (Narodne novine, broj: 155/23, 85/24) te članku 2. Uredbe o raspisivanju i provedbi javnog natječaja i internog oglasa u državnoj službi (Narodne novine broj: 78/17, 89/19, 155/23), po prethodno pribavljenim suglasnostima Ministarstva pravosuđa, uprave i digitalne transformacije, KLASA: 119-03/24-04/15, URBROJ: 514-08-03-04/03-24-26 od 17. lipnja 2024., KLASA:119-03/24-04/15, URBROJ:514-08-03-04/03-24-27 od 18. lipnja 2024., KLASA: 119-03/24-04/15, URBROJ: 514-08-03-04/03-24-28 od 21. lipnja 2024., KLASA:119-03/24-04/15, URBROJ:514-08-03-04/03-24-31 od 22. srpnja 2024., KLASA:119-03/24-04/15, URBROJ:514-08-03-04/03-24-38 od 28. kolovoza 2024. i KLASA:119-03/24-04/15, URBROJ:514-08-03-04/03-24-39 od 2. rujna 2024. Državno odvjetništvo Republike Hrvatske, Zagreb, Gajeva 30a, raspisuje

**JAVNI NATJEČAJ**

**za prijam u državnu službu na neodređeno vrijeme**

1. na radno mjesto **voditelja Odjela za informatičke poslove** - 1 izvršitelj/ica, na neodređeno vrijeme, uz obvezni probni rad u trajanju od tri mjeseca,
2. na radno mjesto **upisničar u državnom odvjetništvu** - 4 izvršitelja/ice na neodređeno vrijeme, uz obvezni probni rad u trajanju od tri mjeseca,
3. na radno mjesto **zapisničar u državnom odvjetništvu** - 2 izvršitelja/ice na neodređeno vrijeme, uz obvezni probni rad u trajanju od tri mjeseca i
4. na radno mjesto **voditelja Pisarnice za prijepis** - 1 izvršitelj/ica, na neodređeno vrijeme uz obvezni probni rad u trajanju od tri mjeseca.

Stručni uvjeti za radno mjesto pod točkom 1.:

- razina 7.1. sv ili 7.1. st Hrvatskog kvalifikacijskog okvira odnosno završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij informatičke, elektrotehničke ili tehničke struke,

- najmanje četiri godine radnog iskustva na odgovarajućim poslovima i

- položen državni ispit II. razine.

Stručni uvjeti za radno mjesto pod točkom 2.:

- srednja stručna sprema upravne, ekonomske, birotehničke ili gimnazija (razina 4.2 Hrvatskog kvalifikacijskog okvira),

- najmanje jedna godina radnog iskustva na odgovarajućim poslovima,

- položen državni stručni ispit i

- poznavanje rada na računalu.

Stručni uvjeti za radno mjesto pod točkom 3.:

- srednja stručna sprema upravne, ekonomske, birotehničke ili gimnazija (razina 4.2 Hrvatskog kvalifikacijskog okvira),

- najmanje jedna godina radnog iskustva na odgovarajućim poslovima,

- položen državni stručni ispit,

- poznavanje rada na računalu i

- sposobnost prijepisa I.B kategorije.

Stručni uvjeti za radno mjesto pod točkom 4.:

- srednja stručna sprema upravne, ekonomske struke ili gimnazija (razina 4.2 Hrvatskog kvalifikacijskog okvira),

- najmanje četiri godine radnog iskustva na odgovarajućim poslovima,

- položen državni stručni ispit,

- poznavanje rada na računalu i

- sposobnost prijepisa I.B kategorije.

Osim navedenih uvjeta, kandidati moraju ispunjavati i opće uvjete za prijam u državnu službu, koji su propisani odredbama članka 52. Zakona o državnim službenicima.

U državnu službu ne može biti primljena osoba za čiji prijam postoje zapreke iz članka 54. Zakona o državnim službenicima.

Na natječaj se mogu prijaviti osobe oba spola.

Službenici se primaju u državnu službu uz probni rad od 3 mjeseca.

Na javni natječaj se mogu prijaviti i kandidati koji nemaju položen državni ispit odgovarajuće razine, uz obvezu polaganja državnog ispita sukladno članku 99. Zakona o državnim službenicima.

U prijavi na javni natječaj navode se osobni podaci podnositelja prijave (osobno ime, adresa stanovanja, broj telefona, odnosno mobitela, po mogućnosti e-mail adresa).

Prijavu je potrebno vlastoručno potpisati.

Uz prijavu su kandidati dužni priložiti:

* životopis,
* dokaz o hrvatskom državljanstvu (presliku osobne iskaznice, vojne iskaznice, putovnice ili domovnice),
* presliku diplome o završenom preddiplomskom i diplomskom sveučilišnom studiju ili integriranom preddiplomskom i diplomskom sveučilišnom studiju ili specijalističkom diplomskom stručnom studiju informatičke, elektrotehničke ili tehničke struke *(ukoliko se prijava podnosi za radno mjesto pod točkom 1.)*
* presliku svjedodžbe o stečenoj stručnoj spremi odgovarajuće struke *(ukoliko se prijava podnosi za radno mjesto pod točkom 2., 3. i 4.),*
* presliku svjedodžbe o položenom državnom ispitu odgovarajuće razine,
* dokaz o radnom stažu (elektronički zapis ili potvrdu o podacima evidentiranim u bazi podataka Hrvatskog zavoda za mirovinsko osiguranje),
* presliku potvrde poslodavca ili drugi dokaz o radnom iskustvu na poslovima radnog mjesta za koje kandidat/kinja podnosi prijavu (npr. potvrda poslodavca s naznačenim poslovima i periodom rada, preslika ugovora o radu, preslika rješenja o rasporedu i sl.), koja mora sadržavati vrstu poslova koju je obavljao, u kojoj stručnoj spremi i vremensko razdoblje u kojem je kandidat obavljao navedene poslove,
* dokaz prava prednosti pri zapošljavanju, ako se kandidat/kinja na njega poziva.

Isprave se prilažu u neovjerenoj preslici, a prije izbora kandidata predočit će se izvornik.

Rok za podnošenje prijava na javni natječaj jeosam dana od dana objave u Narodnim novinama.

Prijave se podnose neposredno ili poštom na adresu: Državno odvjetništvo Republike Hrvatske, Gajeva 30a, 10000 Zagreb, s naznakom: "Za javni natječaj – naziv radnog mjesta na koje se prijava odnosi".

Potpunom prijavom smatra se ona koja sadrži sve podatke i priloge navedene u javnom natječaju.

Osoba koja nije podnijela pravodobnu ili potpunu prijavu ili ne ispunjava formalne uvjete iz javnog natječaja, ne smatra se kandidatom u postupku javnog natječaja.

Osobe koje prema posebnim propisima ostvaruju pravo prednosti, moraju se u prijavi pozvati na to pravo, odnosno uz prijavu priložiti svu propisanu dokumentaciju prema posebnom zakonu.

Kandidat/kinja koji/a može ostvariti pravo prednosti kod prijama u državnu službu sukladno članku 101. Zakona o hrvatskim braniteljima iz Domovinskog rata i članova njihovih obitelji (Narodne novine, broj 121/17, 98/19 i 84/21), članku 48.f Zakona o zaštiti vojnih i civilnih invalida rata (Narodne novine, broj 33/92, 77/92, 27/93, 58/93, 2/94, 76/94, 108/95, 108/96, 82/01, 103/03, 148/13 i 98/19), članku 47. Zakona o civilnim stradalnicima iz Domovinskog rata („Narodne novine“, broj 84/21), članku 9. Zakona o profesionalnoj rehabilitaciji i zapošljavanju osoba s invaliditetom (Narodne novine, broj 157/13, 152/14, 39/18 i 32/20) i članku 22. Ustavnog zakona o pravima nacionalnih manjina (Narodne novine, broj 155/02, 47/10, 80/10 i 93/11), dužan/a se u prijavi na javni natječaj pozvati na to pravo te ima prednost u odnosu na ostale kandidate samo pod jednakim uvjetima.

Kandidat/kinja koji/a se poziva na pravo prednosti pri zapošljavanju u skladu s člankom 101. Zakona o hrvatskim braniteljima iz Domovinskog rata i članovima njihovih obitelji i člankom 47. Zakona o civilnim stradalnicima iz Domovinskog rata uz prijavu na natječaj dužan/a je priložiti, pored dokaza o ispunjavanju traženih uvjeta i sve potrebne dokaze dostupne na poveznici Ministarstva hrvatskih branitelja: <https://branitelji.gov.hr/zaposljavanje-843/843>

Kandidat/kinja koji/a se poziva na pravo prednosti pri zapošljavanju u skladu s člankom 48.f Zakona o zaštiti vojnih i civilnih invalida rata, uz prijavu na oglas dužan/a je, pored dokaza o ispunjavanju traženih uvjeta, priložiti i rješenje ili potvrdu o priznatom pravu.

Kandidat/kinja koji/a se poziva na pravo prednosti pri zapošljavanju u skladu s člankom 9. Zakona o profesionalnoj rehabilitaciji i zapošljavanju osoba s invaliditetom uz prijavu na natječaj dužan/a je, pored dokaza o ispunjavanju traženih uvjeta, priložiti i dokaz o utvrđenom statusu osobe s invaliditetom.

Kandidat/kinja koji/a se poziva na pravo prednosti pri zapošljavanju u skladu s člankom 22. Ustavnog zakona o pravima nacionalnih manjina uz prijavu na natječaj, pored dokaza o ispunjavanju traženih uvjeta, nije dužan/a dokazivati svoj status pripadnika nacionalne manjine.

Izabrani/a kandidat/kinja bit će pozvan/a da u primjerenom roku, a prije donošenja rješenja o prijmu u državnu službu, dostavi uvjerenje nadležnog suda da se protiv njega ne vodi kazneni postupak, uvjerenje o zdravstvenoj sposobnosti za obavljanje poslova radnog mjesta i izvornike drugih dokaza o ispunjavanju formalnih uvjeta iz javnog natječaja, uz upozorenje da se nedostavljanje traženih isprava smatra odustankom od prijma u državnu službu.

Komisiju za provedbu javnog natječaja (u nastavku teksta: Komisija) imenuje Glavni državni odvjetnik Republike Hrvatske*.*

Komisija utvrđuje listu kandidata prijavljenih na javni natječaj koji ispunjavaju formalne uvjete iz javnog natječaja, čije su prijave pravodobne i potpune i kandidate s te liste upućuje na testiranje i intervju.

Testiranje se sastoji od provjere znanja, sposobnosti i vještina kandidata (pisani dio testiranja) i razgovora Komisije s kandidatima (intervju).

Kandidat/kinja koji/a nije pristupio/ila testiranju više se ne smatra kandidatom/kinjom u postupku.

Opis poslova i podaci o plaći radnog mjesta, sadržaj i način testiranja te pravni izvori za pripremanje kandidata za testiranje objavit će se na web stranici Državnog odvjetništva Republike Hrvatske [www.dorh.hr](http://www.dorh.hr), istovremeno s objavom javnog natječaja.

Vrijeme i mjesto održavanja testiranja objavit će se najmanje pet dana prije dana određenog za testiranje na web stranici Državnog odvjetništva Republike Hrvatske [www.dorh.hr](http://www.dorh.hr).

Ako se na javni natječaj ne prijave osobe koje ispunjavaju propisane uvjete, odnosno ako prijavljeni kandidati ne zadovolje na testiranju, Glavni državni odvjetnik Republike Hrvatske će obustaviti postupak po ovom natječaju.

U postupku prijma, Državno odvjetništvo Republike Hrvatske će za najboljeg kandidata/tkinju za svako radno mjesto, podnijeti zahtjev za provedbu temeljne sigurnosne provjere nadležnoj sigurnosno-obavještajnoj agenciji. Na temelju izvješća o rezultatu sigurnosne provjere, Državno odvjetništvo Republike Hrvatske donosi konačnu ocjenu o postojanju sigurnosnih zapreka. Sigurna provjera provodi se sukladno zakonu kojim se uređuje provođenje sigurnosnih provjera.

O rezultatima javnog natječaja kandidati će biti obaviješteni javnom objavom rješenja o prijmu u državnu službu izabranih kandidata na web stranici Ministarstva pravosuđa, uprave i digitalne transformacije [www.mpudt.gov.hr](http://www.mpudt.gov.hr) i web stranici Državnog odvjetništva Republike Hrvatske [www.dorh.hr](http://www.dorh.hr).

Dostava rješenja svim kandidatima smatra se obavljenom istekom osmoga dana od dana objave na web stranici Ministarstva pravosuđa, uprave i digitalne transformacije.

GLAVNI DRŽAVNI ODVJETNIK

REPUBLIKE HRVATSKE

Ivan Turudić univ. spec. crim.